અમદાવાદ– શેરબજારમાં નવા વર્ષની શરૂઆતથી રેકોર્ડબ્રેક તેજીની આગેકૂચ રહી હતી. આજે પણ સેન્સેક્સ અને નિફટીએ લાઈફ ટાઈમ હાઈના નવા લેવલ બતાવ્યા હતા. રિઅલ એસ્ટેટ, એફએમસીજી અને કન્ઝ્યુમર ડ્યુરેબલ સેકટરના શેરોમાં ભારે લેવાલી નિકળતાં તેજી વધુ આગળ વધી હતી. તેની સાથે કૉલ ઈન્ડિયા, રિલાયન્સ ઈન્ડસ્ટ્રીઝ, આઈટીસી અને ઈન્ફોસીસ ટેકનોલોજીમાં જોરદાર લેવાલીથી તેજીને સપોર્ટ મળ્યો હતો. ઈન્ટ્રા-ડેમાં સેન્સેક્સે 34,488.03 અને નિફટીએ 10,659.15 ઑલ ટાઈમ હાઈના નવા લેવલ બતાવ્યા હતા. ટ્રેડિંગ સેશનને અંતે સેન્સેક્સ 90.40(0.26 ટકા) વધી 34,443.19 બંધ રહ્યો હતો. નિફટી ઈન્ડેક્સ 13.40 વધી 10,637.00 બંધ થયો હતો. એશિયાઈ અને યુરોપિયન સ્ટોક માર્કેટના પોઝિટિવ અહેવાલોને પગલે સવારે જ સ્ટોક માર્કેટ ઊંચા મથાળે ગેપમાં ખુલ્યું હતું. ત્યાર બાદ આખો દિવસ લેવાલી વેચવાલી વચ્ચે બે તરફી વધઘટ રહી હતી, પણ બપોર બાદ તેજીવાળા અને એફઆઈઆઈની હેવીવેઈટ શેરોમાં લેવાલી ચાલુ રહી હતી. જેથી તેજીની આગેકૂચ રહી હતી. આવતું તમામ પ્રોફિટ બુકિંગ ખવાઈ ગયું હતું. જો કે એકતરફી તેજી પછી હાલ માર્કેટ હાઈલી ઓવરબોટ છે, જેથી રીએક્શન આવવાની શકયતા જોવાઈ રહી છે.